**Кметове и областни управители се запознаха с напредъка в процеса по присъединяване към ОИСР**

Напредъкът в процеса по присъединяване на България към Организацията за икономическо сътрудничество и развитие (ОИСР) бе представен на семинар в Министерството на регионалното развитие и благоустройството, в който участваха над 20 кметове, областни управители и представители на общинската и областната администрация. Те се запознаха с дейността на организацията, в която членуват 38 държави с цел партньорство, обмяна на опит и добри практики за постигане на стабилност и икономически растеж.

Семинарът беше открит от Юра Йорданова-Витанова, заместник-министър на регионалното развитие и благоустройството. Тя наблегна на приноса на ОИСР в подкрепата на регионалните политики, който е от изключителна важност за бъдещето на регионите и за местните власти в България. Членството в ОИСР е стратегически приоритет за България и е важен момент, който ще открие нови възможности за нашата страна.

Директорът на Главна дирекция „Стратегическо планиране и програми за регионално развитие“ Ася Станкова отбеляза постигнатия успех в областта на регионалната политика и напомни, че присъединителният процес към Организацията в тази област е вече приключил. Тя посочи, че Министерството на регионалното развитие и благоустройство работи в тесен контакт с Комитета по политиката за регионално развитие (КПРР) на ОИСР, в който България има статут на участник от 2019 г. Техническият преглед в областта на регионалната политика беше успешно финализиран през май 2024 г., след което бе получено формално становище от КПРР за приключване на преговорите. Заключението е, че политиките, които се осъществяват в сферата на регионалното развитие, са в съответствие с правните инструменти на Организацията.

В рамките на дискусията беше подчертано, че местните власти могат да се възползват от опита и добрите практики на Организацията за решаване на своите икономически и социални проблеми. Откриват се нови перспективи и пред градовете - от справянето с изменението на климата и миграцията до цифровия преход. Големите предизвикателства пред регионите са глобализацията, дигитализацията, демографските проблеми. Но за да се възползваме от опита на ОИСР в управлението на всяка една от тези сфери, е нужно държавата, бизнесът, местните власти и неправителствените организации да работят в тясно партньорство и дискусиите по темата да продължат.

Експерти от МРРБ представиха пред участниците в семинара дейността на ОИСР и присъединителния процес; основните дейности на Комитета по политиката за регионално развитие и на Комитета по публично управление на ОИСР – управление на инфраструктурата и публично-частни партньорства и участието на България в тяхната работата.